Predkladacia správa

Vláda Slovenskej republiky na svojom zasadnutí dňa 6. decembra 2001 prerokuje “Návrh zákona o štátnej pokladnici a o zmene a doplnení niektorých zákonov”. Na základe ustanovení § 3 zákona by mala byť zriadená Štátna pokladnica ako rozpočtová organizácia zapojená na štátny rozpočet prostredníctvom rozpočtovej kapitoly Ministerstva financií Slovenskej republiky v súlade s § 21 ods. 4 písm. a) zákona Národnej rady Slovenskej republiky č. 303/1995 Z. z. v znení zákona Národnej rady Slovenskej republiky č. 386/1996 Z. z.

Materiál “Zriadenie Štátnej pokladnice” mal byť na základe Plánu práce vlády Slovenskej republiky na rok 2001 predložený na rokovanie vlády Slovenskej republiky v mesiaci december 2001 – úloha č. 3. Táto úloha bola zo strany Ministerstva financií Slovenskej republiky navrhnutá do Plánu práce vlády Slovenskej republiky v čase, kedy ešte nebolo prijaté rozhodnutie o tom, na základe akej právnej normy bude štátna pokladnica zriadená.

Tým, že vláda Slovenskej republiky schváli návrh zákona o štátnej pokladnici a o zmene a doplnení niektorých zákonov, ďalšie rozhodnutie vlády Slovenskej republiky vo veci zriadenia Štátnej pokladnice nie je potrebné. Z tohto dôvodu Ministerstvo financií Slovenskej republiky navrhuje zrušiť vyššie citovanú úlohu.